text: HEART Herning Museum of Contemporary Art
  
  publiceret: 2020-04-26 15:20:26+02:00
  HEART Herning Museum of Contemporary Art, kunstmuseum i Herning, åbnet 2009 i nye bygninger af den amerikanske arkitekt Steven Holl (f. 1947). Museet rummer det tidligere Herning Kunstmuseums samlinger af moderne kunst, blandt andet verdens største samling værker af Piero Manzoni, for eksempel hans "Socle du Monde", jordens sokkel, der er placeret uden for museet, samt en dåse af værket "Merde d'artiste".
  Samlingen er blandt andet blevet suppleret med en stor samling værker af Joseph Beuys, udlånt af den tyske billedkunstner og Beuys-elev Klaus Tesching (f. 1951). Socle du Monde har inspireret til en biennale af samme navn, hvor kunstnere inviteres til at arbejder med den kunstneriske proces på virksomheder i Herning-Ikast-området.
  Det kostede 154 millioner kroner at opføre museet, der er finansieret i tre lige store dele af Herning Kommune, RealDania Fonden, samt en lang række mindre bidragydere.
  Steven Holl blev inspireret af Hernings tekstilhistorie, da han tegnede HEART. Fra oven kan museet således ligne skjorteærmer. Det refererer direkte til den tidligere Angli-skjortefabrik, der var museets forrige hjemsted. En rund bygning, der fra oven kan ligne en skjorteflip. Samtidig er facaderne støbt in situ, med en stofmebran i støbeformen, hvilket betyder, at de hvide vægge fremstår "krøllede" som tekstil.
  Museets samling tager udgangspunkt i dansk og international konceptuel og eksperimenterende kunst fra 1960'erne og frem til i dag. Periodens centrale udviklinger er udstillet som tre tematiske punktnedslag: "Materialitet og immaterialitet" med værker af kunstnere som Paul Gadegaard, Piero Manzoni, Lucio Fontana, og Enrico Castellani; "Udvidelsen af kunstbegrebet" med eksempler på land art, body art, aktionskunst, happening, videokunst og installationskunst, blandt andet med værker af Joseph Beuys; og "Nyt konceptuelt og figurativt maleri" med værker af Troels Wörsels, John Kørner og Thaddeus Strode.
  
  HEART Herning Museum of Contemporary Arts hjemmeside
  